Vissermanne vermis na boot ‘omslaan’Argieffoto: pixabay.com Drie vissermanne word steeds vermis nadat hulle boot vermoedelik Vrydag in die see tussen Hawston en Kleinmond aan die Kaapse kus omgeslaan het, het die Nasionale Seereddingsinstituut (NSRI) Saterdag gesê. Volgens Schalk Boonzaaier, stasiebevelvoerder van die NSRI in Kleinmond, is dié stasie asook die NSRI van Hermanus en ŉ helikopter kort voor 12:00 ontplooi nadat die families van die drie vissermanne, onderskeidelik in hul dertigs en veertigs, onraad begin vermoed het. Die helikopter het wrakstukke van die boot wat omgeslaan het sowat sewe seemyl suid van Hawston in die see opgespoor. Die seereddingstuig wat na die toneel uitgestuur is, het die oorblyfsels van die boot reggedraai en na die kus ingesleep. Daar was egter geen teken van die vissermanne nie. Die polisie asook die polisie se duikeenheid gaan voort met ŉ soektog [na die mans], het Boonzaaier verseker. Die oorblyfsels van die boot is intussen na die Hermanus-hawe gesleep waarna dit aan die familielede van die vermiste vissermanne terugbesorg is. Seevaartuie is ook deur middel van radiokommunikasie versoek om op die uitkyk vir enige teken van die drie vissermanne te wees, het Boonzaaier verduidelik.